IKI (parduotuvių tinklas)

IKI – nuo 1992 m. Lietuvoje veikiantis prekybos tinklas. Valdytojas – UAB „IKI Lietuva“. Šiuo metu prekybos tinklui „Iki“ Lietuvoje priklauso daugiau nei 230 „Iki“ parduotuvių, kulinarijos gamybos centras ir 3 regioninės kepyklos, kartu su „Pixevia“ Vilniuje atidaryta pirmoji autonominė parduotuvė, pažymėta „Iki“ prekės ženklu.  Prekybos tinklas valdo ir prekių pristatymo į namus startuolį „LastMile“, nuosavo prekės ženklo elektroninę parduotuvę www.iki.lt.

Prekybos tinkle IKI dirba daugiau nei 5900 darbuotojų. 2021 m. tinklo apyvarta Lietuvoje siekė 718,96 mln. € (be PVM).

„Iki“ valdytoja UAB „IKI Lietuva“ priklauso REWE-Beteiligungs-Holding International GmbH (valdoma akcijų paketo dalis – 93,75 proc.) ir UNILEC S.A. (valdoma akcijų paketo dalis – 6,25 proc.).

2011 m. lapkričio 11 d. buvo atnaujintas IKI logotipas. „Cento“ parduotuvės tapo „IKI Cento“, o „Ikiukas“ parduotuvės pervadintos į „IKI Express“.

Iki 2016 m. visos „IKI CENTO“ parduotuvės pervadintos į IKI, tad liko du parduotuvių formatai, įskaitant IKI EXPRESS.

Istorija 
1992 m. broliai belgai George, Oliveris ir Nicolas Ortizai atidarė maisto prekių parduotuvę Vilniuje. 1993 m. Antakalnyje (Vilnius) atidaryta pirmoji Lietuvoje savitarnos parduotuvė. 2005 m. atidarė pirmąją parduotuvę Latvijoje. 2007 m. pabaigoje paskelbta, kad tinklą iš jo įkūrėjų nupirko Vakarų Europos prekybos tinklų aljansas „Coopernic“. Didžiausiu akcininku tapo REWE grupė. 2008 m. užbaigtos Panevėžio logistikos centro statybos ir atidaryti šviežių prekių bei bakalėjos gaminių sandėliai. 2009 m. Panevėžyje atidarytas didžiausias kulinarijos cechas visame Baltijos šalių regione.

51 parduotuvės prekybos tinklą Latvijoje valdžiusi įmonė SIA „Palink“ 2014 m. buvo parduota SIA „Mego“.

2018 m. „Iki“ prekybos tinklą siekė įsigyti „Rimi Lietuva“, tačiau Konkurencijos taryba nedavė leidimo sandoriui. „Rewe“, viena didžiausių Europos mažmeninės prekybos bendrovių, 2018 m. padidino savo akcijų paketą „Iki“ valdomoje UAB „Palink“ iki 93,75%. Akcijas pardavusios Europos bendrovės, kaip ir „Rewe“, priklauso prekybininkų aljansui „Coopernic“.

Logotipai

Savitarnos kasos 
2008 m. įrengė savitarnos kasas, kurias pavadino „IKI Bitutė“.

E. prekyba 
„Iki“ 2021 m. įsigijo prekių pristatymo į namus startuolį „LastMile“. 2022-aisiais pradėjo veikti „Iki“ prekės ženklo el. parduotuvė www.iki.lt . Taip pat kartu su startuoliu „LastMile“ pradėjo pilotinį autonominio pristatymo projektą – užsakymai „LastMile“ pirkėjams sostinės Balsių mikrorajone pristatomi autonominiu automobiliu be vairuotojo.

Socialinė atsakomybė 
Palaiko socialines ir tvarumo iniciatyvas, taiko jas savo veikloje. 2021 m. „Sustainable Brand Index™️“ reitinge užėmė 8 vietą.

Šaltiniai 

Prekybos tinklai
Lietuvos prekybos įmonės